Fluitjieblaser na N-Seeland | Netwerk24
Fluitjieblaser na N-Seeland
Die Strand-inwoner Anso Kemp het as internasionale netbalskeidsregter in die eindronde van die Brutal Fruit-netbalreeks opgetree.Foto: Frikkie Kapp/BackpagePix
Anso Kemp, ’n inwoner van Strand en oudleerder aan die Hoërskool Strand, het van Vrydag 15 tot Sondag 17 Junie as skeidsregter van die eindrondes van die Brutal Fruit-netbalreeks opgetree.
Kemp, die bemarker by Hoërskool Strand, het as skeidsregter in die halfeindstryd tussen die Jaguars (Gauteng) en die Flames (Noordwes) opgetree, asook in die bronsmedalje­wedstryd tussen die Flames en Crinums (Vrystaat).
Sy is genooi om by die Pent Series in Windhoek, die Africa Qualifiers in Zambië en die Diamond Challenge as skeidsregter op te tree, maar moes die uitnodigings van die hand wys as volg van belangrike gebeure by die skool in daardie tyd.
Kemp gaan wel by die jaarlikse nasionale senior netbalkampioenskap in Port Elizabeth as skeidsregter optree, en sal in Oktober die fluitjie in die Constellation Cup tussen Australië en Nieu-Seeland blaas.
Dié wedstryde vind in Hamilton en Wellington, Nieu-Seeland, plaas en Kemp sal daar al haar vaardigheid en opleiding moet inspan om die regte en blitsige besluite voor duisende toeskouers te neem.